
Fără îndoială, problema fondului lexical moş- 
tenit din limba traco-dacică este una compli- 
cată pentru istoria limbii române şi i-a pre- 
ocupat pe mulți savanţi, de la D. Cantemir 
până în zilele noastre'. Romanitatea s-a impus 
chiar de la început, fiind sesizată de umaniștii 
IN-B.— dr în filologie, sec. XIV-XV, urmaţi de cronicarii moldoveni. 

cercetător ştiințifcla Fondul autohton nu era neglijat, ci aproape 


Centrul de lingvistică al necunoscut, fapt ce se datorează lipsei unor 
Institutului de Filologie 
al A.Ş.M. Domenii de 
cercetare: istoria limbii 
şi sociolingvistică. Texte €a, toate cercetările despre elementele „dace', 
publicate: Romanitatea  „trace” ori albaneze în limba română, înainte 
balcanică în viziunea de începutul secolului al XIX-lea, s-au datorat, 
lui Theodor Capidan 
(2013), Contact lingvistic 
şi forme de manifestarea  SubstratuP este unul dintre rezultatele ames- 
nienierenje (0012), (ele: enlai de populaţie, al convieţuirii de durată 
clarificări conceptuale ale E k A 
bilingvisrnului QN, talg A două sau a mai multor colectivităţi, dintre 
traducere şi împrumut care una e băștinașă pe teritoriul devenit co- 


(2010). mun, iar cealaltă imigrată, stabilită prin cu- 





direcţii de cercetare, ca romanistica şi indo- 
europenistica, în perioada respectivă. De ace- 


în mare parte, analizelor intuitive și ipotetice. 


cerire sau prin dislocări de grupări umane. 
În rezultatul acestei convieţuiri se stabileşte 
comunicarea. Întrucât viaţa în sine implică 
nevoia de comunicare, e foarte probabil ca 
limba străină să intre şi ea în uz, având drept 
rezultat bilingvismul, mai mult sau mai puţin 
extins sau o situație diglosică. Această perioa- 
dă se încheie, în anumite cazuri, cu mărgini- 
rea uneia dintre limbi. Dacă limba limitată le 

aparţine băștinașilor, aceasta formează substratul limbii în devenire. 
Eliminarea nu se produce brusc, ci treptat, prin extinderea sferei de 
utilizare a uneia dintre limbi în detrimentul celeilalte. 


Sistemul limbii, care se extinde, nu rămâne intact, nemodificat, el ac- 
ceptă o serie de elemente din limba asimilată. Aceste elemente, care 
reprezintă influenţa limbii invadatoare asupra celei abandonate sunt 
denumite tot (elemente) de substrat. De exemplu, locuitorii Daciei au 
renunțat la limba maternă și au adoptat latina, imitând civilizația roma- 
nă, superioară lor. 


Influenţa exercitată de substrat e posibilă, cel puţin teoretic, în toate 
compartimentele limbii, chiar cele considerate închise, ca morfologia 
şi fonetica. 


Din păcate, limbile substrat sunt mai greu de cercetat din cauza lipsei 
surselor directe de cunoaștere (texte literare, inscripții etc.). De aceea 
s-a apelat la o cunoaștere indirectă, cu ajutorul metodei comparativ- 
istorice. De exemplu, pentru studierea substratului dacic, s-a recurs la 
compararea cu albaneza. Desigur, rezultatele se rezumă, de multe ori, 
la supoziţii decât la certitudini. 


În ultimele două secole, s-a scris mult, mai ales în spaţiul românesc, 
despre elementele autohtone ale limbii române, fără însă a se fi ajuns la 
concluzii univoce. 


Odată cu apariţia lucrării Istoria limbii române (I. Limba latină; II. Lim- 
bile balcanice, Bucureşti, 1938) de Alexandru Rosetti, studierea cuvin- 
telor de origine traco-dacică a intrat într-o nouă etapă. (Reeditate, de-a 
lungul timpului, de mai multe ori, aceste două părți au fost incluse în 
ediția definitivă din 1986: Istoria limbii române, I. De la origini până la 
începutul veacului al XVII-lea, Bucureşti, Editura Ştiinţifică şi Enciclo- 
pedică). Marele savant a selectat, în urma unei riguroase analize, din 
lista de 185 de cuvinte comune limbilor română și albaneză, întocmită 
de Alexandru Philippide, în lucrarea Originea românilor, II, p. 694-761, 
80 de unităţi lexicale, a căror proveniență din substratul traco-dacic 
era temeinic argumentată. Până la sinteza lui Al. Rosetti, lingvistica ro- 
manică avea la dispoziție doar informaţii parţiale, deseori insuficient 
argumentate, în ceea ce priveşte depistarea și analiza elementelor au- 
tohtone ale limbii române. 

În această ordine de idei, vom menţiona câteva studii importante, le- 
gate de subiectul în discuţie. E de remarcat capitolul succint, în același 
timp consistent, al savantului sloven Fr. Miklosich, Das alteinheimische 
Element, din monografia Die slavischen Elemente im Rumunischen, Vie- 
na, 1861, p. 6-11; compartimentul Elements albanais, din Dictionaire 
d'étymologie daco-romane, II, p. 714-72, al lui Alexandru Cihac. Destul 
de valoroase s-au dovedit a fi cercetările istorice și etimologice ale lui 
B.-P. Hasdeu (Fragmente pentru istoria limbii române. Elemente dacice, 
I-II, Bucureşti, 1876; Din istoria limbii române, 1883 etc.), în care auto- 
rul insistă asupra trăsăturilor fonetice și gramaticale comune limbii ro- 
mâne și albanezei: „Caracteristice, mai ales, sunt întâlnite între români 
și albanezi, nu prin vocabular, ci prin caracteristicile fonetice, morfo- 
logice, şi sintactice, care nici într-o ipoteză nu se pot împrumuta de la 
străini, nu se pot altoi în cursul timpului, ci datează însăși de la obârşia 


limbii” [2, p. 103]. 


Th. Capidan a fost preocupat, în mod continuu, de domeniul substra- 
tului și al contactelor lingvistice româno-albaneze. Complexa lucrare 
Raporturile albano-române, apărută în 1922, este consacrată, în mod 
special, elementelor comune din aromână şi albaneză, dar fără exclu- 
derea dacoromânei şi a celorlalte dialecte; este prima sinteză, care 
cuprinde întregul volum de fapte autohtone din română. Cât despre 
vocabular, autorul face o selecţie atentă a materialului deja cunoscut, 
cu anumite contribuţii personale referitoare la o serie de cuvinte di- 
alectale, sensuri noi, etimologii și altele. Aspectul inovator al acestei 
lucrări constă în faptul că autorul atrage atenţia asupra neuniformității 
fondului lexical românesc, din punct de vedere etimologic. Capidan 
admite că unele cuvinte au fost imprumutate din albaneză, altele se pot 
explica, în ambele limbi, printr-o origine comună, deci aparțin substra- 
tului comun, iar altele, ar fi „de origine balcanică”, adică dintr-o sursă 
preromană greu de precizat. Astfel, Th. Capidan pune pe seama îm- 
prumutului din albaneză: a) rândză, bardzu, budză, căpușă, gălbeadză, 
greasă (dr. gresie), groapă, grundă (dr. grunz), măgură, moaşă, sâmbure, 
sârmă etc.; b) cuvinte din substrat comun: baligă, brad, copaci, curpan, 
madzăre, mărai, scrum; c) cuvinte de origine „balcanică”: copil, baci, tap, 
baltă, gard, ciucă. Autorul admite împrumutul din albaneză, dar insistă 
şi asupra fenomenului invers, adică din română în albaneză (cum ar fi, 
gușă, urdă, murg şi altele), idee preluată şi de alți lingviști. Vecinătatea 

dintre români şi albanezi, o cauză a împrumutului reciproc, nu exclude 
înrudirea celor două limbi printr-un substrat comun. 


Ulterior, Th. Capidan renunţă la ideea împrumutului reciproc albano- 
român şi pune pe seama substratului elementele pe care româna le are 
în comun cu albaneza: „Spre deosebire de greci şi de slavi, legăturile 
noastre cu albanezii sub aspectul balcanic se arată mult mai intense. 
Ele pornesc de la un număr de cuvinte care nu sunt latinești, grecești 
sau slave și nici împrumuturi de la albanezi la români sau viceversa, ci 
pleacă de la forme comune, existente, probabil, în graiurile preroma- 
ne” [1, p. 196]. Astăzi, această idee este acceptată de către majoritatea 
balcanologilor români. 


În acelaşi timp, la sfârșitul secolului al XIX-lea, lingvistul german Gus- 
tav Meyer publică un studiu acceptat la vremea aceea Etymologisches 
Wörterbuch der albanesischen Sprache (Strasbourg, 1891), în care sunt 
înregistrate câteva zeci de cuvinte românești autohtone, unele inter- 
pretate ca împrumuturi din albaneză, altele, moştenite din latină, de- 
oarece în albaneză au pătruns numeroase cuvinte din latina balcanică 


[3]. 


Evident că din lista lucrărilor ce au ca subiect cercetarea fondului au- 
tohton din limba română, n-ar trebui sa lipsească nici dicționarele isto- 
rico-etimologice româneşti, printre care se numără: Dicţionar român- 
german, I-III, Bucureşti, 1895 al lui H. Tiktin, membru de onoare al 
Academiei Române; Dicţionarul limbii române, cu cele două serii, Dic- 
cionario Etimolâgico Rumano al profesorului Alexandru Ciorănescu. 
(Acesta a fost tradus de Tudora Șandru Mehedinţi şi Magdalena Po- 
pescu Marin: Dicţionarul etimologic al limbii române, Editura Saeculum 
L.O., Bucureşti, 2001); Scurt dicționar etimologic al limbii moldoveneşti, 
realizat de un colectiv, având ca redactori responsabili pe dr. N. Rae- 
vschi şi dr. M. Gabinschi, Academia de Științe a Moldovei, Chișinău, 
1978; Micul dicționar academic (4 volume, redactori responsabili: acad. 
Marius Sala şi Ion Dănăilă, Cuvânt înainte de acad. Eugen Simion, Edi- 
tura Univers Enciclopedic, București, 2001-2003). 


În ultimele decenii ale secolului al XX-lea s-au înregistrat mai multe 
contribuţii noi la studiul aprofundat al cuvintelor de origine traco- 
dacică, elocvent fiind, în acest sens, capitolul Influența autohtonă, al 

profesorului Cicerone Poghirc, din tratatul de Istoria limbii române, 
vol. II (redactor responsabil: acad. Ion Coteanu, Editura Academiei, 
Bucureşti, 1969, p. 313-364). Avându-i înaintași pe B. P. Hasdeu și pe 
alți cercetători, C. Poghirc lărgește cadrul comparativ, apelând și la alte 
limbi indo-europene, pe lângă traco-dacică și albaneză mai ales pe baza 
Dicţionarului etimologic indo-european al lui J. Pokorny; monografia lui 
I. I. Russu, Elemente autohtone în limba română — Substratul comun ro- 
mâno-albanez, Bucureşti, Editura Academiei, 1970, dar, în special, Et- 
nogeneza românilor — Fondul autohton şi componenta latino-romanică, 
Editura Științifică şi Enciclopedică, Bucureşti, 1981, unde autorul pre- 
ia cele 74 de cuvinte din prima carte, adăugând altele 102, deduse din 
comparaţia cu diverse limbi indo-europene. 


Sunt de remarcat, la acest capitol, lucrările de o valoare incontestabi- 
lă ale profesorului Gr. Brâncuș: Vocabularul autohton al limbii române, 
București, Editura Ştiinţifică şi Enciclopedică, 1983, Cercetări asupra 
fondului traco-dac al limbii române, Bucureşti, Institutul Român de Tra- 
cologie, 1995. Specialist recunoscut în studierea substratului lingvis- 
tic, Gr. Brâncuș ne propune, în lucrarea Vocabularul autohton al limbii 
române, o sinteză atât a cercetărilor proprii, cât şi a contribuţiilor aduse 
de numeroși cercetători români și străini. Fiind specializat în limba al- 
baneză și bazându-se pe o informaţie foarte bogată, autorul stabilește 
nu doar principiile metodologice de investigare a substratului româ- 
nesc, dar şi modul în care pot fi abordate diverse aspecte ale lexicului 
autohton (schimbările fonetice, morfologice, semantice, răspândirea 
dialectală a termenilor etc.). Fiecărui cuvânt îi este dedicat câte un ar- 
ticol aparte, astfel încât creează impresia unei micromonografii a ter- 
menului examinat. 


Volumul Cercetări asupra fondului traco-dac al limbii române conţine 
nouă studii asupra substratului lingvistic românesc. Acesta acoperă 
toate compartimentele limbii: vocabularul, fonetica și gramatica. O 
trăsătură importantă a vocabularului autohton pe care o constată auto- 
rul este capacitatea de transfer a elementelor de substrat în onomastică. 


Alte lucrări ce vizează problematica în discuţie: studiul Lexicul româ- 
nesc de proveniență autohtonă în textele din sec. al XVI-lea - al XVIII-lea 
al Adrianei Ionescu, Universitatea din București, 1985, cu precizări 
etimologice și semantice referitoare la 35 de cuvinte, selectate pe baza 

unor vechi atestări; capitolul Elements thraco-daces de la langue romai- 
ne, scris de profesorul G. Ivănescu în monografia lui H. Mihăescu, La 
romanite dans le Sud-Est de l’Europe, Editura Academiei Române, Bu- 
curești, 1993, p. 308-318. (Anterior, G. Ivănescu prezentase unele as- 
pecte privind elementele autohtone, în Istoria limbii române, Editura 
Junimea, Iaşi, 1980, p. 251-263). Nu în ultimul rând, e vorba de cărțile 
relativ recente ale acad. Marius Sala, De la latină la română, Univers 
Enciclopedic, Bucureşti, 1998, Introducere la etimologia limbii române, 
1999 şi Aventurile unor cuvinte românești, 2005. 


Preocupat de mai mult timp de cercetarea celor mai vechi atestări ale 
cuvintelor românești (inaugurată de B. P. Hasdeu, în 1867, desfăşura- 
tă, de-a lungul deceniilor, de I. Bogdan, Ov. Densusianu, S. Puşcariu și 
colaboratorii săi, de Al. Rosetti, D. P. Bogdan și de alți lingviști, între 
care regretatul profesor Eugeniu Coșeriu, membru de onoare al Aca- 
demiei Române, iar în ultimele două decenii de profesorul Paul Miron, 
Elsa Liider, prof. Vasile Arvinte și de alţi lingviști români şi germani), 
Gheorghe Mihaila a abordat tema propriu-zisa în volume precum: Dic- 
ționar al limbii române vechi (sfârșitul sec. X — începutul sec. XVI), apărut 
la Editura Enciclopedică Română, 1974. Lucrarea, pe lângă cuvinte- 
le moştenite din latină şi unele împrumuturi din limbi vecine, vizea- 
ză prioritar cuvintele autohtone, atestate în texte latine medievale și 
slavone, începând cu secolul X. Această problematică a fost reluată și 
aprofundată într-o comunicare expusă la Al II-lea Congres internați- 
onal de tracologie (București, 4-10 septembrie 1978) şi, mai ales, în 
seria de studii publicate, începând cu 1996, în „Ihraco-Dacica”, „Re- 
vue des études sud-est européennes”, „Studii şi cercetări lingvistice” și 
„Academica”, 


Gh. Mihăilă înregistrează o listă cu 115 cuvinte cu siguranţă autohtone 
(cu 25 mai multe decât Gr. Brâncuș) — 93 substantive, 13 adjective, 
6 verbe, 1 adverb, 1 element adverbial de compunere și 1 interjecție 
(provenită de la substantiv) —, aranjate după vechimea primelor ates- 
tări cunoscute. 


Un fenomen foarte interesant este prezenţa cuvintelor străvechi în vo- 
cabularul poetic al limbii române. „Între cuvintele unei limbi, unele 
sunt mai «poetice» decât altele — observa Sextil Puşcariu. Astfel, dor, 
codru, cuib, plai... trec de cuvinte pline de farmec — și romanticii făceau 

uz de ele (...)”[7, p. 86]. Pornind de la această constatare, ce cuprinde 
şi cuvântul codru, Gh. Mihăilă a cercetat, pe baza Dicţionarului limbii 
poetice a lui Eminescu, în ce măsură marele poet a recurs la cuvintele 
autohtone (sau derivate ale lor), ce ocupă un loc important în limbajul 
popular românesc. 


Astfel, din cele 54 de cuvinte, atestate din secolul X până la 1520, 
aproape jumătate (26 la număr) se regăsesc în poeziile şi în proza artis- 
tică a lui Eminescu: balaur, baltă, băl(ai), brad, brusture, a (se) bucura, 
buză, cioară, copac, copil, creft, a curma, gard, groapă, grumaz, jumătate, 
mal, mare (adj. ), mânz, mic, moș, pârâu, stână, strungă, țap, țeapă. De 
asemenea, din cele 42 de cuvinte atestate în primul secol de scriere 
în limba națională, circa jumătate (19) aparţin limbajului eminescian: 
abur (a aburi), băiat, brâu, căciulă, ceafă, ciută, codru, fărâmă (a fărâma), 
fluier, flutur, gata, ghimp, grunz (grunzuros), guşă (gușat), măgar, sâmbu- 
re, sterp, a sugruma, vatră. Din cele 21 de cuvinte atestate după 1621, 
două apar în poezia și proza eminesciană: cioc şi a scăpăra, prezente, de 
altfel, şi în vocabularul fundamental al limbii române. 


Elementele autohtone din limba română rămân a fi un compartiment 
insuficient explorat de către cercetători. Chiar dacă bibliografia exis- 
tentă demonstrează că numeroase aspecte au fost tratate, soluționa- 
rea unor probleme ce ţin de substratul traco-dac sunt doar în faza 
investigaţiilor ipotetice. Această dificultate vine din necunoașterea 
limbii de substrat, la care pot fi raportate presupusele elemente ne- 
latine din limba română. Faptele ce atestă traco-daca sunt extrem de 
puţine, de aceea nu ne permitem explicarea sigură a unor cuvinte 
românești autohtone. În stadiul actual al cercetărilor, se susţine cu 
certitudine că româna a păstrat din substratul traco-dac circa 90 de 
cuvinte. 


Menţionăm că influenţa substratului traco-dac asupra latinei carpato- 
dunărene s-a manifestat nu numai în vocabular, ci și în alte comparti- 
mente ale limbii, cel mai puţin studiată fiind sintaxa. 


Evident, cercetarea cuvintelor de origine autohtonă, traco-dacică, ase- 
meni celor moştenite din latină sau preluate pe cale populară ori cultă 
din alte limbi, de-a lungul timpului, va continua prin eforturile specia- 
liştilor şi ale tuturor celor interesaţi de acest domeniu. 

